**Dekartove “Meditacije”**

**I. MEDITACIJA**

**O STVARIMA KOJE SE MOGU STAVITI U SUMNJU**

Opazio sam - tomu je već nekoliko godina - kako sam u svojoj prvoj dobi bio primio mnoge lažne pod istinite stvari I koliko su sumnjive one koje sam poslije na te iste nadogradio, te da se stoga treba jednom u životu sve to iz temelja preokrenuti, pa početi iznova od prvih osnova, želim li u znanostima utemeljiti štogod čvrsto i postojano; ali to se činilo golemim poslom, te odlučih čekati ono doba koje bi bilo toliko zrelo, da poslije njega neće biti drugog u kojem bi bio pripravniji za namjeravam pothvat. Stoga sam tako dugo oklijevao da sam počeo sam sebe okrivljavati što na razmišljanje tratim ono vrijeme koje mi je još preostalo za djelovanje. Stoga kad sam sad svoj duh lišio svih briga, pribavio sebi sigurnu dokolicu, izdvojen u osami imat ću vremena da se ozbiljno i slobodno posvetim potpunom obaranju svojih ranijih mišljenja.

U tu svrhu neće biti potrebno da pokažem kako su sva ona lažna, što možda ne bih nikad ni mogao postići, već, budući da um nalaže da pristanak treba uskratiti ništa manje oprezno onima što su nedovoljno sigurna i nesumnjiva nego onima što su bjelodano lažna, budem li našao kakav god razlog za sumnju u bilo kojem od njih, dostajat će to da ih sasvim odbacim. Stoga neću ni obrađivati svako pojedino od njih, što bi bio posao bez kraja; nego - jer kad se potkopaju temelji, štogod je na njih nadograđeno samo se od sebe ruši - latit ću se prvo samih počela na kojima se gradilo sve ono u što nekoć vjerovah.

Naravno, što god sam dosad primio kao najistinitije, primio sam od osjetila ili osjetilima; otkrio sam međutim da ona pokatkada varaju, a razboritost nalaže da se nikad u cijelosti ne pouzdajemo u one koji nas makar i samo jednom prevariše. Samo, ako se i događa te nas osjetila pokatkada varaju o stvarima što su veoma sićušne ili daleke, postoje mnoge druge stvari o kojima se ne može sumnjati, iako se iz osjetila crpe: kao da ja sad ovdje sjedim uz ognjište, ogrnut toplim ogrtačem, s papirom pod rukama i slično. Da su ove iste ruke moje, a i cijelo ovo tijelo, kojim bi se razlogom moglo nijekati? Ukoliko se možda ne usporedim s ne znam kojim luđacima, kojima je mozgove toliko oštetila opaka para crne žuči, te neprestance tvrde ili da su kraljevi, iako su najubogiji, ili da su grimizom zagrnuti, iako su goli golcati, ili da im je glava glinena ili da su tikve ili da su od napuhanog stakla, ali takvi su bezumni, i sam ne bih ispao ništa manje bezumnim ako bih primio na sebe kakav primjer uzet od njih.

Ali, zaista, kao da i sam nisam čovjek koji uobičava noću spavati, i u snima proživljavati sve isto, ih pokatkad i još manje vjerojatno negoli ti isti kad su budni? ! Koliko li me je često noćni spokoj uvjeravao u to isto, da sam ovdje, ogrnut ogrtačem, posađen uz ognjište, dok sam zapravo odložene odjeće ležao pod pokrivačem?! Sad zaista budnim očima promatram ovaj papir, glava koju pomičem nije drijemna, istu ruku svrhovito i svjesno pružam i njom dotičem; dok usnulu čovjeku stvari se ne događaju tako odjelite. Ali kao da se ne sjećam kako su me u snima znale obmanuti slične takve misli, pa kad o tome pažljivije promislim, tako jasno uviđam da se nikakvim sigurnim znacima ne može razlikovati java od sna, da sam osupnut, i gotovo mi to isto osupnuće potvrđuje misao da sanjam.

Recimo da smo zaspali i da te pojedinosti nisu istinite, da otvaramo oči, pomičemo glavu, pružamo ruke i da čak nemamo takve ruke ni takvo cijelo tijelo; pa ipak zapravo treba priznati da su viđevine sna poput naslikanih slika, koje ne mogu nastati drugačije nego po sličnosti prema istinitim stvarima; i stoga barem ove općenitosti - oči, glava, ruke, cijelo tijelo - nisu neke imaginarne stvari, nego odista egzistiraju. Uistinu i sami slikari - kad nastoje sirene i satire oslikati u najneobičnijim oblicima - ne mogu im pridati posve nove prirode, nego tek pri tome miješaju dijelove različitih životinja; pa ako pak i izmisle nešto što je toliko novo da ništa tomu slično nije nikad viđeno, i da je posve izmišljeno i lažno, ipak barem boje od kojih se to sastoji moraju biti istinite. Po ništa drugačijem razlogu (iako ove općenitosti - oči, glava, ruke I slično - mogu biti izmišljene) potrebno je barem dopustiti da istinite mogu biti neke druge jednostavnije i općenitije stvari s pomoću kojih se - kao istinitim bojama - oblikuju sve one - bilo istinite bilo lažne - slike stvari koje su u našem mišljenju.

Takve vrste čini se tjelesna narav uopće i njezina protežnost *(extensio);* takav je oblik protežnina *(res extensa);* zatim njihova količina, ili njihova veličina i broj, samo mjesto na kojem egzistiraju, vrijeme kojim traju i slično.

Stoga možda nećemo loše zaključiti ustvrdimo li kako su nekako sumnjive fizika, zvjezdoznanstvo, medicina i sve slične discipline, koje ovise od razmatranja *složevina (res compositae)*, dok je nečeg sigurnog i nesumnjivog u aritmetici, geometriji i njima sličnim, koje se bave samo najjednostavnijim i najopćijim stvarima i malo brinu o tome da li iste jesu ili nisu u naravi stvari. Jer, bdio ja ili spavao, dva i tri jednom zajedno *jesu* pet, i četvorina nema više od četiri strane; i čini se nemogućim da bi tako bjelodane istine mogle potpasti pod sumnju lažnosti.

Zaista, odavno je u mojem duhu učvršćena misao da postoji Bog koji može sve i koji je stvorio mene ovakvim kakav sam. Otkud pak znam da On nije učinio da ne bude uopće nikakve zemlje, nikakvog neba, nikakve protežnine *(rex extensa),* nikakva lika, nikakve veličine, nikakva mjesta, ili barem da sve to ne egzistira drugačije nego što se meni čini?

A zaista - time što ja pokatkad sudim da se drugi varaju u stvarima za koje misle da ih najsavršenije znaju, zar se tako I sam ne varam kad god zbrajam dva i tri ili kad brojim stranice četvorine, ili u čemu drugom, ako se što lakše može izmisliti? Ali Bog možda nije htio da se tako varam, jer se kaže daje On u najvišem smislu dobar; ali ako bi se to protivilo njegovoj dobroti, da sam stvoren takvim da se uvijek varam, po istome bi bilo strano dopustiti da se pokatkad varam, što se ne bi moglo reći da se ne događa.

Možda bi se mogli naći neki koji bi radije zanijekali jednog tako moćnog Boga nego da povjeruju kako su sve ostale stvari nesigurne. Ali te nećemo pobijati i dopustit ćemo da je tlapnja sve rečeno o Bogu; alj, neka pretpostave da do toga, što jesam, došao sudbinom, slučajem ili po neprekidnom nizu stvari ili kakvim drugim načinom - budući se nekakvim nesavršenstvom čini varati se i griješiti, što manje moćna budu pripisivali tvorca mojem podrijetlu to ću ja vjerojatnije biti toliko nesavršen te ću uvijek griješiti. Na te argumente zaista nemam što odgovoriti, nego sam nagnan priznati da od svih onih stvari u koje nekoć vjerovah kao u istinite, nema nijedne u koju ne bi trebalo sumnjati, i to ne zbog nepromišljenosti ili površnosti nego na temelju valjanih i promišljenih razloga: stoga treba i takvima - ništa manje no onima što su očigledno lažni - uskratiti pristanak, želim li pronaći štogod sigurno.

Ali nije dovoljno što sam sve to primijetio, potrebno je to i stalno imati pred očima, jer neprestance se ponovno vraćaju uobičajene misli, te zbog druge porabe i po stečenom pravu prisnosti prisvajaju moje povjerenje, gotovo protiv moje vlastite volje; i nikad neću prestati da se s njima siažem i u njih vjerujem, sve dok pretpostavljam da su takve kakve su uistinu, naime na neki način - kako se zgodimice pokazuje - sumnjive, ali ništa manje veoma vjerojatne, te je s mnogo više razloga vjerovati u njih nego ih nijekati. Stoga svega mislim kako neću loše postupiti ako - svojom vlastitom voljom - sam sebe prevarim, pa ih sve budem smatrao i lažnim i izmišljenim, sve dotle dok (kao s ujednačenim utezima predrasuda s obje strane) više ni jedna opaka navika ne bude priječila pravo poimanje stvari mojem sudu. Znam da od toga neće biti nikakve pogibelji ili pogreške, i da ne mogu više zapasti u nevjericu, jer se sad ne upuštam u djelovanje, nego samo u spoznavanje.

Pretpostavit ću stoga ne najboljeg Boga, izvora istine, nego nekakva zloduha što je i u najvišoj mjeri moćan i lukav, koji je uložio sve svoje umijeće u to da mene prevari: mislit ću da nebo, zrak, zemlja, boje, likovi, zvukovi i sve ostale izvanjske stvari nisu ništa drugo nego obmane snova, zamke koje je postavio mojoj lakovjernosti: promatrat ću sebe samog kao da nemam ruku, ni očiju, ni mesa, ni krvi, niti kakva osjetila, nego da sve to imam jer krivo mislim: ustrajat ću tvrdoglavo u takvom meditiranju, pa tako, ako već u mojoj moći me bude spoznati štogod istinitog, barem ću očvrsla uma sačuvati u sebi ono što imam, ne prihvaćajući lažne stvari te ni neće ništa uzmoći nametnuti ni isti obmanjivač, pa ma koliko bio moćan i lukav. Ali takva zadaća je naporna, a nekakva lijenost me vraća u svakodnevnu životnu kolotečinu.

Nego kao kakav sužanj, koji se u snovima hrani imaginarnom slobodom, pa i kad osjeti poslije da sanja, boji se probuditi, te se uljuljkava ugodnim tlapnjama: tako se i sam od sebe prepuštam starim mislima i bojim se probuditi, iz straha da me trudno bdjenje, što slijedi ugodni počinak, ne izvede na kakvu svjetlost, nego me još uvali među neprozirne tmine nastalih teškoća.”

Za Dekarta kao predstavnika racionalističke škole cjelokupna sfera matematike je područje vječnih istina. U tom smjeru bi trebalo I da se kreće filozofija, tačnije, matematika, konkretno govoreći, geometrija, koja postaje uzorna za filozofiju. Sami pak objekti geometrije jesu suštine pa se geometrija bavi vječnim i nepromjenljivim ne samo istinama već esencijalnim postavkama. Na osnovu Dekartovih spisa, slijedi da postoji više nivoa opštosti/temeljnosti vječnih istina, pri čemu su vječne istine o objektima matematike istine o pojedinačnim suštinama. S tim u vezi, navedene vječne istine nedvojbeno počivaju na principu neprotivrječnosti i zato je on fundirajuća vječna istina za Dekarta.

U prvoj meditaciji se kristališe jedan važan segment koji se tiče filozofije I neophodne dokolice, kako napominje Dekart, ali, isto tako, i jedna bitna napomena da lijenost duha često vraća naše stremljenje ka istini upravo pod jaram svakodnevne kolotečine.

Treba razmotriti da li kod Dekarta postoji, na osnovu priloženog teksta, jasna distinkcija između čula i razuma i zašto on u tolikom stepenu ne prihvata mogućnost da čula daju pouzdana saznanja.

Pored navedenog kao bitan zadatak treba sagledati i metodski put koji nam Dekart u priloženom tekstu nudi da bi se došlo do prve jasne i razgovjetne istine: *Cogito, ergo sum*. U tom kontekstu, razmotriti “Dekartov san”, tačnije primjer u kojem on ukazuje na obmanjujuću ulogu osjetila.

Dakle, kao jasna metodološka osnova služi jedan drugi Dekartov tekst “Rasprava o metodi” gdje se navode četiri pravila metode : Metodska skepsa, metodska analiza, metodska sinteza I verifikacija.

Šta svaka od njih podrazumijeva može se uvidjeti na osnovu sljedećih Dekartovih objašnjenja.

Pa tako za metodsku skepsu: “,…da nikada ništa ne prihvaćam kao istinito, a da jasno ne spoznam, da je takvo, to znači, da najbriživljije izbjegavam svako prenagljivanje i neprovjereno donošenje suda, i da u svojim sudovima obuhvaćam jedino ono, što je za moj duh jasno i razgovjetno, da nema nikakva povoda o tome sumnjati …’’

Metodska analiza podrazumijeva da: ,…svaka od teškoća, koju bih proučavao, podijelim na onoliko dijelova, na koliko je to moguće i koliko je potrebno radi njihova riješenja …’’

Metodska sinteza: ,,…da svoje misli upravljam izvjesnim redom, polazeći od najednostavnijih i najrazumljivijih predmeta, da bi se postepeno uzdizao do spoznaje najsloženijih, pretpostavljajući red čak izmedju onih, koji po prirodi ne predhode jedni drugima …’’

I na koncu, verifikacija pretpostavlja: …da posvuda sve tako potpuno pobrojim i načinim opće preglede, da mogu biti siguran, kako nisam ništa izostavio’’.

Tek ukoliko filozof pročisti svoj razum navedenim postupcima on se može, a ponajprije zahvaljujući sumnji, popeti na istinske visove Istine iskazane kroz samopotvrđivanje samosvjesnog subjekta.

Razmotrite dvije osnovne supstancije koje Dekart navodi u ovom tekstu, posebno one koje se označavaju kao misleća i protežeća supstancija, način njihovog razlikovanja i mogućnosti za međuuticaj.

Napomena: Odgovore na zadata pitanja, napisane eseje i komentare ili eventualne nedoumice i pitanja u vezi sa predviđenim tekstom koji se tumači slati na e/mejl adresu; [nebojsaban@gmail.com](mailto:nebojsaban@gmail.com)

Mr N. Banović